
I. SISTEMUL ELECTORAL. PREZENTARE GENERALĂ
1. Bază legală

Constituţie

Legea federală privind drepturile politice 

Ordonanţa federală privind drepturile politice 

Legea federală privind radio-televiziunea 

Legislaţia cantonală în materie 

Legea federală şi Ordonanţa federală privind drepturile politice reglementează cadrul general al alegerilor pentru Consiliul Naţional şi referendumuri, în timp ce legile şi decretele cantonale stabilesc prevederi de detaliu şi reguli privind organizarea şi desfăşurarea alegerilor (sistemul electoral, administrarea alegerilor, votarea, numărătoarea şi declararea rezultatelor alegerilor). Legislaţia cantonală în domeniu poate diferi de la canton la canton. 
Alegerile pentru Consiliul Statelor sunt reglementate numai de legislaţia cantonală.

2. Autorităţile federale
Constituţia Elveţiei - stat federal format din 26 de cantoane - consacră cele mai importante autorităţi federale: Adunarea Federală (Parlamentul bicameral), Consiliul Federal (Guvernul) şi Curtea Supremă Federală (instanţa judecătorească supremă).
Adunarea Federală este formată din:
- Consiliul Statelor (Camera superioară) format din 46 de reprezentanţi ai cantoanelor (câte 2 doi din 20 de cantoane şi cîte unul din 6 semicantoane) aleşi prin sisteme reglementate la nivel cantonal;

- Consiliul Naţional (Camera inferioară), format din 200 de membri aleşi printr-un sistem electoral proporţional, în funcţie de numărul de locuitori din fiecare canton. Mandatul membrilor ambelor Camere este de 4 ani.
Consiliul Federal – autoritate directorială şi executivă supremă a Confederaţiei, este format din 7 membri aleşi de Adunarea Federală după fiecare reînnoire integrală a Consiliului Naţional.

Preşedinţia federală este asigurată, prin rotaţie, de unul dintre cei 7 membri ai Consiliului Federal, ales de Adunarea Federală. Totuşi, acesta nu este considerat ca „şef al statului”, funcţia fiind exercitată, în comun, de membrii Consiliului Federal.

Prevederi constituţionale privind autorităţile federale

“Art.145 – Durata funcţiei
Membrii Consiliului Naţional şi ai Consiliului Federal, precum şi Cancelarul Confederaţiei sunt aleşi pentru 4 ani. Judecătorii Tribunalului Federal sunt aleşi pentru 6 ani.

Art.149 – Componenţa şi alegerea Consiliului Naţional

1. Consiliul Naţional este format din 200 de deputaţi ai poporului.

2. Deputaţii sunt aleşi de popor prin vot direct conform sistemului proporţional. Consiliul Naţional se reînnoieşte integral la fiecare 4 ani.
3. Fiecare canton formează o circumscripţie electorală.
4. Mandatele sunt repartizate între cantoane proporţional cu populaţia acestora. Fiecare canton are dreptul la cel puţin un mandat.
Art.150 – Componenţa şi alegerea Consiliului Statelor

1. Consiliul Statelor este format din 46 de deputaţi ai cantoanelor.

2. Cantoanele Obwald, Nidwald, Bâle-Ville, Bâle-Campagne, Appenzell Rhodes-Extérieures şi Appenzell Rhodes-Intérieures aleg fiecare câte un deputat; celelalte cantoane aleg fiecare câte 2 deputaţi.
3. Cantoanele elaborează normele aplicabile alegerii deputaţilor proprii în Consiliul Statelor.
(…)

Art.174 – Rolul Consiliului Federal

Consiliul Federal este autoritatea directorială şi executivă supremă a Confederaţiei.
Art.175 – Componenţă şi alegere

1. Consiliul Federal este format din 7 membri.

2. Membrii Consiliului Federal sunt aleşi de Adunarea Federală după fiecare reînnoire integrală a Consiliului Naţional.

3. Aceştia sunt numiţi pentru 4 ani şi aleşi dintre cetăţenii elveţieni eligibili pentru Consiliul Naţional.

4. În Consiliul Federal, diversele regiuni şi comunităţi lingvistice trebuie reprezentate în mod echitabil.
Art.176 – Preşedinţia

1. Preşedinţia Consiliului Federal este asigurată de preşedintele sau preşedinta Confederaţiei.

2. Adunarea Federală alege, pentru 1 an, un membru al Consiliului Federal pentru preşedinţia Confederaţiei şi un alt membru la vicepreşedinţia Consiliului Federal.
3. Mandatele nu pot fi reînnoite în anul următor. Preşedintele sau preşedinta care şi-a încheiat mandatul nu poate fi ales la vicepreşedinţie.”
3. Sistemul electoral

Parlamentul bicameral este ales la fiecare 4 ani. Alegerile pentru Consiliul Naţional au loc în a treia duminică a lunii octombrie. Alegerile generale pentru Consiliul Statelor se desfăşoară simultan cu alegerile pentru Consiliul Naţional, cu excepţia a 2 cantoane care îşi desemnează reprezentanţii mai devreme. În timp ce organizarea alegerilor pentru Consiliul Naţional se află în responsabilitatea comună a cantoanelor şi Confederaţiei, alegerile pentru Consiliul Statelor sunt în competenţa exclusivă a cantoanelor.

Dispoziţiile din Legea federală privind drepturile politice referitoare la data alegerilor sunt cuprinse în art.19.
„Art.19 – Data alegerilor

1. Alegerile ordinare pentru reînnoirea integrală a Consiliului Naţional au loc în penultima duminică din luna octombrie. Cât de curând posibil, guvernul cantonal fixează data alegerilor de înlocuire şi a alegerilor complementare.

2. Consiliul Federal fixează data alegerilor în cazul reînnoirii integrale extraordinare a Consiliului, în sensul art.193.3 din Constituţie
.”

▪ Cei 200 de membri ai Consiliului Naţional sunt aleşi conform sistemului proporţional. Cantoanele care au dreptul la un singur mandat în Consiliul Naţional au un sistem electoral majoritar. Mandatele sunt alocate în funcţie de numărul de locuitori ai cantoanelor, fiecare mandat reprezentând, în medie, 36.000 de cetăţeni. Numărul mandatelor/canton variază între 34 (cantonul Zürich) şi 1 (cantonul Uri). Repartizarea mandatelor/canton este revizuită la fiecare 10 ani, după recensământul populaţiei.

Cei 46 de membri ai Consiliului Statelor sunt aleşi în baza sistemului majoritar, reglementat la nivel cantonal, cu excepţia cantonului Jura, care foloseşte sistemul proporţional.

În ce priveşte repartizarea mandatelor/canton, Legea federală privind drepturile politice prevede următoarele:

Art.16 – Repartizarea mandatelor între cantoane

1. Mandatele pentru Consiliul Naţional sunt repartizate între cantoane în funcţie de numărul locuitorilor acestora în anul civil care urmează imediat după ultima alegere a Consiliului Naţional (reînnoire integrală); numărul se obţine pe baza datelor fundamentate din registrele oficiale întocmite în cadrul recensământului populaţiei, în sensul Legii din 22 iunie 2007 privind recensământul populaţiei.

2. În funcţie de numărul locuitorilor validat conform art.13 din Legea din 22 iunie 2007 privind recensământul populaţiei, Consiliul Federal stabileşte numărul de mandate care se atribuie fiecărui canton la următoarele alegeri pentru reînnoirea integrală a Consiliului Naţional.

Art.17 – Modul de repartizare

Modalitatea de repartizare între cantoane a celor 200 de mandate ale Consiliului Naţional este următoarea:

a. Repartizarea preliminară

1. Numărul total de locuitori din Elveţia se împarte la cifra 200. Numărul întreg imediat superior coeficientului obţinut constituie prima cifră de repartizare. Orice canton a cărui populaţie nu atinge această cifră obţine un mandat şi nu mai participă la repartizarea mandatelor rămase.

2.Numărul locuitorilor din cantoanele rămase se împarte la numărul de mandate încă neatribuite. Numărul întreg imediat superior coeficientului obţinut constituie cea de-a doua cifră de repartizare. Orice canton a cărui populaţie nu atinge această cifră obţine un mandat şi nu mai participă la repartizarea mandatelor rămase.

3. Operaţiunea se repetă până când cantoanele rămase ating ultima cifră de repartizare.

b. Repartizarea principală: numărul mandatelor obţinute de fiecare canton rămas este egal cu cifra obţinută prin împărţirea ultimei cifre a repartizării cu cifra locuitorilor săi.

c. Repartizarea finală: mandatele încă neatribuite sunt repartizate între cantoanele care au obţinut cele mai puternice resturi. Dacă mai multe cantoane au acelaşi rest, primele cantoane eliminate sunt cele care au obţinut cele mai mici resturi, după împărţirea cifrei locuitorilor cu prima cifră a repartizării. Dacă şi aceste resturi sunt identice, se decide prin tragere la sorţi.”
▪ Listele de candidaţi. Pentru alegerile parlamentare, partidele depun listele de candidaţi la cancelariile cantonale care, după ce le aprobă, le trimit Cancelariei Federale. Cancelaria federală examinează şi verifică listele transmise de toate cantoanele (îndeosebi pentru evitarea candidaturilor multiple şi pentru verificarea respectării criteriilor de eligibilitate). 

Pentru a fi înregistrată, orice listă de candidaţi trebuie să conţină un anumit număr de semnături ale alegătorilor (între 100 şi 400 în funcţie de numărul mandatelor ca urmează a fi alocate în cantonul respectiv). Sunt exceptate de la această regulă listele depuse de partidele politice care: s-au înregistrat la Cancelaria Federală la sfârşitul anului care precedă anul alegerilor; au prezentat o singură listă în canton; au, în legislatura în curs, minimum un reprezentant în Consiliul Naţional sau au obţinut cel puţin 3% din voturi la ultima reînnoire integrală a Consiliului Naţional. 
Alegătorii au dreptul de a semna numai o singură listă de candidaţi.

Articolele 21-32 din Legea federală privind drepturile politice conţin dispoziţii referitoare la: data limită de depunere a listelor de candidaţi; numărul şi desemnarea candidaţilor; denumirea listei de candidaţi; semnăturile alegătorilor; candidaturile multiple; definitivarea listelor şi candidaturile de înlocuire; listele electorale; alianţele de liste. 
„Capitolul 2 – Alegerea conform sistemului proporţional

Secţiunea 1 - Candidaturile 
Art.21 – Data limită de depunere a listelor de candidaţi

1. Legea cantonală fixează o zi de luni, cuprinsă în perioada 1 august - 30 septembrie din anul alegerilor, care constituie data limită de depunere a listelor de candidaţi; legea precizează şi autoritatea căreia trebuie să se prezintă listele.  

2. Listele de candidaţi trebuie să ajungă la autoritatea cantonală cel mai târziu la data limită de depunere a listelor.

3. Fără întârziere, cantoanele comunică Cancelariei Federale toate listele de candidaţi.

Art.22 – Numărul şi desemnarea candidaţilor

1. O listă de candidaţi nu poate conţine un număr de persoane eligibile superior numărului de deputaţi ce vor fi aleşi în arondisment şi nici un nume nu trebuie să figureze mai mult de două ori. Dacă o listă conţine un număr mai mare de nume,  ultimele nume sunt tăiate.

2. Listele de candidaţi trebuie să indice numele, prenumele, sexul, data naşterii, profesia, adresa şi locul de origine pentru fiecare candidat.

3. Orice persoană al cărei nume figurează pe o listă de candidaţi trebuie să confirme în scris acceptarea candidaturii. Dacă această confirmare lipseşte, numele persoanei în cauză este tăiat de pe lista de candidaţi.

Art.23 – Denumirea listei de candidaţi

Orice listă de candidaţi trebuie să aibă o denumire care să o distingă de alte liste. Grupurile care depun, în scopul alierii, liste de candidaţi a căror denumire principală cuprinde elemente identice desemnează una din liste ca listă-mamă.

Art.24 – Semnăturile

1. Orice listă de candidaţi trebuie să conţină semnăturile scrise ale unui număr minim de alegători având domiciliul politic
 în arondisment. Acest număr este de:

a. 100, în cantoanele care dispun de un număr de mandate cuprins între 2 şi 10;

b. 200, în cantoanele care dispun de un număr de mandate cuprins între 11 şi 20;

c. 400, în cantoanele care dispun de peste 20 de mandate.

2. Nici un alegător nu poate semna pe mai mult de o listă de candidaţi. După depunerea listei, alegătorii nu îşi pot retrage semnătura. 

3. Obligaţia menţionată la alin.1 nu se aplică unui partid politic:

a. care a fost înregistrat de Cancelaria Federală (art.76.a) la sfârşitul anului care precedă alegerile;

b. care nu depune mai mult de o listă în canton şi

c. care, în legislatura în curs, a avut un reprezentant în Consiliul Naţional în acelaşi arondisment sau care a obţinut cel puţin 3% din voturi la ultima reînnoire integrală a Consiliului Naţional.

4. Partidul care îndeplineşte condiţiile prevăzute la alin.3 are numai obligaţia de a depune semnăturile valabile ale tuturor candidaţilor, a preşedintelui şi a secretarului.

(…)
Art.27 – Candidaturile multiple

1. Dacă numele unui candidat figurează pe mai mult de o listă în acelaşi arondisment, cantonul îl taie imediat de pe toate listele.

2. Cancelaria Federală taie imediat de pe listele de candidaţi ale unui canton orice nume care figurează deja pe o listă electorală sau pe lista de candidaţi a unui alt canton.

3. Cancelaria Federală comunică imediat cantoanelor în cauză numele pe care le-a tăiat.

Art.28 – Abrogat.

Art.29 – Definitivarea  listelor; candidaturile de înlocuire

1. Cantonul examinează listele de candidaţi şi acordă mandatarului semnatarilor un termen în care acesta poate elimina erorile care afectează lista, poate modifica denumirea listei dacă aceasta provoacă confuzie şi poate înlocui candidaţii ale căror nume au fost tăiate din oficiu.

2. Cetăţenii propuşi pentru înlocuire trebuie să confirme în scris acceptarea candidaturii. În cazul în care această declaraţie lipseşte, noul candidat figurează deja pe o altă listă sau nu este eligibil, numele său este tăiat de pe propunerea de înlocuire. În absenţa unei indicaţii contrare a mandatarului semnatarilor listei, candidaturile de înlocuire se adaugă la sfârşitul listei.

3. Dacă o eroare nu a fost eliminată în termenul acordat, lista este declarată nulă. Dacă eroarea nu afectează decât o candidatură, numai numele acestui candidat este tăiat.

4. Începând cu a doua zi de luni care urmează datei-limită de depunere a listelor de candidaţi, listele de candidaţi nu mai pot fi modificate. Legea cantonală poate reduce la o săptămână termenul acordat pentru definitivarea listelor.

Art.30 – Listele electorale

1. Listele definitivate de candidaţi constituie liste electorale.

2. Fiecare listă are un număr de ordine.

Art.31 – Alianţele

1. Două sau mai multe liste se pot alia printr-o declaraţie concordantă a semnatarilor sau mandatarilor, cel târziu la expirarea termenului acordat pentru definitivarea listelor (art.29.4). Între listele aliate, este autorizată numai sub-alierea.

1-bis. Sunt valabile numai sub-alierile între listele cu aceeaşi denumire care se diferenţiază numai printr-o adăugire destinată stabilirii unei distincţii în ce priveşte sexul, aripa de apartenenţă la un grup, regiunea sau vârsta candidaţilor.

2. Alianţa şi sub-alianţa trebuie să fie indicate pe buletinele electorale cu date tipărite.

3. Declaraţiile de alianţă şi sub-alianţă sunt irevocabile.

Art.32 – Publicarea listelor electorale

1. Cât mai curând posibil, în gazeta oficială a cantonului, cantonul publică listele electorale cu denumirea şi numărul de ordine ale acestora, precum şi menţiunea alianţei şi sub-alianţei.

2. Cancelaria Federală publică listele electorale în formă electronică indicând numele, prenumele, anul naşterii, profesia, locul de origine şi domiciliul candidaţilor.”

▪ Buletinele de vot şi procedura de votare
Pentru toate listele, cantoanele stabilesc buletine electorale care conţin denumirea listei (şi, dacă este cazul, a alianţei/sub-alianţei), numărul de ordine al listei şi informaţii referitoare la candidat (cel puţin numele de familie, prenumele şi domiciliul), precum şi buletine electorale care nu conţin aceste informaţii (n.a. buletine neimprimate).

Cantoanele care înlocuiesc buletinele electorale cu buletine pentru votul electronic trimit suplimentar alegătorilor un document în care figurează informaţii referitoare la toţi candidaţii, la denumirea listelor, precum şi la alianţe şi sub-alianţe.

Cu cel târziu 10 zile înainte de data alegerilor, cantoanele trimit alegătorilor o serie completă a tuturor buletinelor electorale. Contra cost, semnatarii pot obţine buletine imprimate suplimentare, de la cancelariile cantoanelor  (art.33 din Legea federală privind drepturile politice). 

Alegătorul poate vota utilizând buletinul de vot pe care sunt tipărite numele candidaţilor, fără a modifica lista de candidaţi. De asemenea, alegătorul poate modifica numele tipărite pe buletinul de vot, ştergând unul sau mai mulţi candidaţi, adăugând sau înlocuind candidaţii cu nume de candidaţi de pe alte liste electorale din aceeaşi circumscripţie (panaşaj) sau înscriind de două ori numele unui candidat (acumulare). 

Alegătorul poate folosi buletinul de vot pe care nu sunt tipărite numele candidaţilor (neimprimat) şi pe care îl completează cu numele candidaţilor şi cu numerele de referinţă ale partidului în favoarea căruia doreşte să voteze.

Modul de completare a buletinului de vot sunt prevăzute de art.35 din Legea federală privind drepturile politice:

„Art.35 – Modul de completare a buletinului

1. Persoana care utilizează un buletin electoral care nu conţine numele candidaţilor (neimprimat)  poate scrie numele candidaţilor eligibili, precum şi denumirea unei liste sau numărul de ordine al acesteia.

2. Persoana care utilizează un buletin electoral imprimat poate tăia numele candidaţilor; persoana poate scrie numele de candidaţi care figurează pe alte liste (panaşaj). Alegătorul poate tăia numărul de ordine imprimat sau denumirea listei şi mai mult, le poate înlocui cu un alt număr de ordine sau o altă denumire.

3. Pe un buletin, alegătorul poate înscrie numele aceluiaşi candidat de două ori (cumulare).”

▪ Atribuirea mandatelor pentru Consiliul Naţional.
Mandatele pentru Consiliul Naţional sunt atribuite conform metodei Hagenbach-Bischoff (cu excepţia mandatelor care se repartizează în conformitate cu principiul majoritar). Voturile pentru partide sunt numărate separat de voturile exprimate pentru candidaţii individuali. Mandatele sunt alocate folosind un număr de alocare obţinut prin divizarea numărului de voturi pentru partid exprimate pentru toate listele, la numărul de mandate ce urmează a fi alocate plus unu. Pe baza numărului de mandate primite de un anumit partid/listă, sunt aleşi candidaţii care au obţinut cel mai mare număr de voturi. 

Legea federală şi Ordonanţa federală privind drepturile politice nu prevăd praguri electorale pentru partidele politice/candidaţi sau un procent de reprezentare a femeilor.

Procedura de atribuire a mandatelor este reglementată de art.39-43 din Legea federală privind drepturile politice:

„Art.39 – Recapitularea rezultatelor

După încheierea votului, cantoanele stabilesc, conform proceselor-verbale ale birourilor electorale:

a. numărul alegătorilor înscrişi şi al votanţilor;

b. numărul buletinelor valabile, nule şi albe;

c. numărul voturilor obţinute individual de candidaţii fiecărei liste (voturi nominative);

d. numărul voturilor complementare ale fiecărei liste (art.37);

e. totalul voturilor nominative şi al voturilor complementare obţinute de fiecare listă (voturile pentru partid);

f. pentru listele în alianţă, numărul total al voturilor obţinute de grupul de liste;

g. numărul voturilor albe.

Art.40 – Prima repartizare a mandatelor între liste

1. Numărul voturilor pentru partid valabil exprimate pentru toate listele este împărţit la numărul mandatelor care trebuie atribuite plus unu. Numărul întreg imediat superior coeficientului obţinut constituie cifra de repartizare.

2. Numărul mandatelor atribuite fiecărei liste este egal cu numărul care rezultă din împărţirea numărului total de voturi obţinute cu această cifră de repartizare. 

Art.41 – Următoarele repartizări

1. Mandatele rămase se atribuie în conformitate cu următoarea procedură:

a. se împarte numărul voturilor pentru partid obţinut de fiecare listă la numărul de mandate obţinute deja de listă plus unu;

b. primul din mandatele rămase se atribuie listei care obţine cel mai mare coeficient;

c. dacă mai multe liste obţin acest cel mai mare coeficient, primul din mandatele rămase revine listei care a obţinut cel mai mare rest după împărţirea prevăzută la art.40.2;

d. dacă mai multe liste au obţinut acest cel mai mare rest, primul din mandatele rămase revine listei care a obţinut cel mai mare număr de voturi pentru partid;

e. dacă mai multe liste au obţinut acest cel mai mare număr pentru partid, primul dintre mandatele rămase revine listei al cărei candidat putând pretinde un mandat a obţinut cel mai mare număr de voturi;

f. dacă, în sfârşit, mai mulţi candidaţi se află în această situaţie, se decide prin tragere la sorţi.

2. Operaţia se repetă până când se atribuie toate mandatele.

Art.42 – Repartizarea mandatelor între listele aliate

1. Pentru repartizarea mandatelor, fiecare grup de liste aliate este considerat mai întâi ca listă unică.

2. Mandatele sunt apoi repartizate, conform prevederilor art.40 şi 41, între listele care formează grupul. Art.37, al.2 şi 2-bis este aplicabil.

Art.43 – Stabilirea aleşilor şi a supleanţilor

1. Sunt aleşi, până la concurenţa numărului de mandate atribuite fiecărei liste, candidaţii care au obţinut cel mai mare număr de voturi.

2. Candidaţii care nu au fost aleşi sunt consideraţi, în ordinea voturilor obţinute, supleanţi.

3. În caz de egalitate de voturi, ordinea se stabileşte prin tragere la sorţi.”

4. Finanţarea partidelor şi cheltuielile electorale
Partidele politice nu sunt finanţate de statul federal. Unele cantoane (de exemplu, Fribourg) prevăd rambursarea parţială a cheltuielilor electorale, în funcţie de procentul voturilor valide obţinute.

În general, nu există reglementări privind finanţarea partidelor şi a campaniilor electorale, plafonul cheltuielilor electorale sau obligaţia publicării acestora. 
Sursele de finanţare ale partidelor politice sunt: cotizaţiile membrilor; contribuţiile obligatorii ale deputaţilor şi membrilor Consiliului Statelor care sunt membri ai partidului, precum şi ale membrilor guvernului cantonal respectiv. Alte surse de finanţare sunt donaţiile făcute de companii, persoane individuale, grupuri de interese sau alte organizaţii. 

5. Administrarea alegerilor
Administrarea alegerilor pentru Consiliul Naţional este realizată de o structură tripartită: Cancelaria Federală, cancelariile cantonale şi comunele. 

Cancelariile cantonale au sarcina organizării alegerilor federale în cantoane. Votul şi numărătoarea se desfăşoară la nivel comunal, în timp ce rezultatele alegerilor în întregul canton sunt totalizate la nivel cantonal. Cancelaria Federală are rol de coordonare şi răspunde de asigurarea respectării în totalitate a standardelor federale în materie. Cancelaria Federală dă publicităţii rezultatele finale la nivelul Confederaţiei.

Componenţa birourilor electorale este reglementată la nivel cantonal şi variază de la un canton la altul. Pentru alegerile parlamentare, se constituie birouri electorale nepermanente la nivel cantonal şi comunal. În cantonul Geneva, de exemplu, Biroul electoral cantonal este format dintr-un reprezentant al fiecărui partid politic reprezentat în Parlamentul cantonului Geneva. Sunt, de asemenea, reprezentate, toate partidele politice care participă la alegerile federale. În Fribourg, de exemplu, birourile electorale cantonale sunt formate din 3-10 reprezentanţi ai partidelor politice. Preşedintele este ales dintre membrii biroului.
Biroul electoral cantonal răspunde de administrarea/desfăşurarea alegerilor în condiţii corespunzătoare şi de verificarea rezultatelor. 

Cu 3-4 săptămâni înainte de alegeri, fiecărui alegător înregistrat, inclusiv cetăţenilor elveţieni din străinătate, li se trimit, prin poştă, materialele electorale (inclusiv, cele necesare exercitării votului prin corespondenţă: cartea de alegător, buletinul de vot, materiale de informare şi plic extern de trimitere a buletinului de vot). Fiecare alegător primeşte materialele în limba proprie; în cantoanele oficial bilingve (Fribourg), materialele sunt redactate şi trimise în ambele limbi oficiale.

Orice alegător are posibilitatea de a-şi exprima votul personal, prin corespondenţă sau anticipat. Votul prin corespondenţă este valabil dacă documentele electorale ajung la cancelaria cantonală înainte de închiderea secţiilor de vot. Cantoanele reglementează orele de funcţionare ale secţiilor de votare (în general, acestea funcţionează între orele 10,00 - 12,00). 

Conform reglementărilor federale, cantoanele au obligaţia de a asigura desfăşurarea votului anticipat pe durata a 2 zile din ultimele 4 zile care precedă data alegerilor. În acest scop, se instalează cutii poştale pentru introducerea buletinelor de vot; de regulă, cutiile poştale se instalează la cancelaria cantonală, care trebuie să asigure securitatea buletinelor de vot. Cancelaria cantonală selectează buletinele pe comune, iar voturile anticipate sunt numărate împreună cu cele exprimate personal în ziua alegerilor. 

Aproximativ 80% din alegători folosesc votul prin corespondenţă. În anumite cantoane, de exemplu în Geneva şi în unele zone urbane, peste 90% din numărul alegătorilor votează prin corespondenţă. Legea federală privind drepturile politice, precum şi legile şi reglementările cantonale prevăd secretul votului ca responsabilitate individuală a fiecărui alegător. 

Legea federală şi Ordonanţa federală privind drepturile politice prevăd implementarea de proiecte-pilot pentru votul electronic/votul via internet. Votul electronic a fost testat în cadrul referendumurilor şi alegerilor cantonale din 3 cantoane (Geneva, Neuchatel şi Zürich). Votul electronic/prin internet reprezintă modalităţi suplimentare de vot şi nu modalităţi de înlocuire a tradiţionalelor sisteme de votare.

Sistemul de votare complex care include ştergerea candidaţilor, acumularea şi panaşajul determină un sistem complicat de numărătoare a voturilor. În Geneva, de exemplu, birourile secţiilor de votare selectează buletinele de vot în două categorii - buletine nemodificate şi buletine modificate - şi numără voturile obţinute de partidele politice. Apoi, fiecare buletin de vot este introdus manual în calculatorul cancelariei, de două ori, de funcţionari diferiţi, pentru evitarea eventualelor greşeli/manipulări. Numărătoarea la nivelul secţiei de votare este deschisă publicului, în timp ce procesarea computerizată a buletinelor de vot se desfăşoară sub controlul partidelor politice reprezentate în biroul electoral cantonal. Numărătoarea computerizată se finalizează în 10-12 ore la alegerile parlamentare.

Rezultatele alegerilor se publică în gazeta oficială a cantonului imediat sau cel târziu în 8 zile de la data desfăşurării alegerilor. Imediat după stabilirea rezultatelor, cancelaria cantonală are obligaţia de a le aduce la cunoştinţa Cancelariei Federale şi de a-i informa, în scris, pe candidaţii aleşi. După expirarea termenului de contestare, documentele electorale şi buletinele de vot se trimit Cancelariei Federale.

Consiliul Naţional nou ales, în şedinţa de constituire care are loc în a 7-a zi de la data alegerilor, validează alegerile cu majoritate de voturi.

6. Înregistrarea alegătorilor 

Dreptul de a vota aparţine oricărui cetăţean elveţian care a împlinit vârsta de 18 ani, care nu a fost declarat incapabil prin hotărâre judecătorească şi care este înregistrat într-o comună.

Elveţia are un sistem pasiv de înregistrare a alegătorilor, permanent actualizat, conform căruia registrele alegătorilor se întocmesc pe baza registrelor civile ţinute de comune/cantoane. Cetăţenii elveţieni au obligaţia de a se înregistra în comuna în care se mută şi de a se radia din comuna în care au locuit anterior. După înregistrarea în registrul civil, cetăţeanul care a împlinit vârsta de 18 ani este în mod automat înscris în registrul alegătorilor. Pentru a vota, cetăţenii elveţieni cu reşedinţa în străinătate se pot înregistra la ambasadă/consulat.

7. Publicitatea electorală

Nici la nivel federal, nici la nivel cantonal nu există reglementări privind rolul mijloacelor media în campania electorală/alegeri. Legea federală privind radioul şi televiziunea conţine prevederi referitoare la modalităţile de reflectare a evenimentelor politice, inclusiv a alegerilor, de către media electronică. Nu există prevederi legale specifice pentru media scrisă. 

Publicitatea politică/electorală prin mijloace media electronice este interzisă, dar este permisă publicitatea realizată prin postere, pliante, panouri publicitare în mijloacele de transport, filme de promovare prezentate în cinematografe. Pentru promovarea platformei/programului şi a candidaţilor, partidele folosesc în mare măsură internetul.
II. PREVEDERI REFERITOARE LA SISTEMUL ELECTORAL DIN LEGEA FEDERALĂ PRIVIND DREPTURILE POLITICE 
 „Titlul 3 – Alegerea Consiliului Naţional

Capitolul 1 – Dispoziţii generale

Art.16 – Repartizarea mandatelor între cantoane

1. Mandatele pentru Consiliul Naţional sunt repartizate între cantoane în funcţie de numărul locuitorilor acestora în anul civil care urmează imediat după ultima alegere a Consiliului Naţional (reînnoire integrală); numărul se obţine pe baza datelor fundamentate din registrele oficiale întocmite în cadrul recensământului populaţiei, în sensul Legii din 22 iunie 2007 privind recensământul populaţiei.
2. În funcţie de numărul locuitorilor validat conform art.13 din Legea din 22 iunie 2007 privind recensământul populaţiei, Consiliul Federal stabileşte numărul de mandate care se atribuie fiecărui canton la următoarele alegeri pentru reînnoirea integrală a Consiliului Naţional.

Art.17 – Modul de repartizare

Modalitatea de repartizare între cantoane a celor 200 de mandate ale Consiliului Naţional este următoarea:

a. Repartizarea preliminară

1. Numărul total de locuitori din Elveţia se împarte la cifra 200. Numărul întreg imediat superior coeficientului obţinut constituie prima cifră de repartizare. Orice canton a cărui populaţie nu atinge această cifră obţine un mandat şi nu mai participă la repartizarea mandatelor rămase.
2.Numărul locuitorilor din cantoanele rămase se împarte la numărul de mandate încă neatribuite. Numărul întreg imediat superior coeficientului obţinut constituie cea de-a doua cifră de repartizare. Orice canton a cărui populaţie nu atinge această cifră obţine un mandat şi nu mai participă la repartizarea mandatelor rămase.
3. Operaţiunea se repetă până când cantoanele rămase ating ultima cifră de repartizare.

b. Repartizarea principală: numărul mandatelor obţinute de fiecare canton rămas este egal cu cifra obţinută prin împărţirea ultimei cifre a repartizării cu cifra locuitorilor săi.

c. Repartizarea finală: mandatele încă neatribuite sunt repartizate între cantoanele care au obţinut cele mai puternice resturi. Dacă mai multe cantoane au acelaşi rest, primele cantoane eliminate sunt cele care au obţinut cele mai mici resturi, după împărţirea cifrei locuitorilor cu prima cifră a repartizării. Dacă şi aceste resturi sunt identice, se decide prin tragere la sorţi.

Art.18 – Abrogat

Art.19 – Data alegerilor

1. Alegerile ordinare pentru reînnoirea integrală a Consiliului Naţional au loc în penultima duminică din luna octombrie. Cât de curând posibil, guvernul cantonal fixează data alegerilor de înlocuire şi a alegerilor complementare.

2. Consiliul Federal fixează data alegerilor în cazul reînnoirii integrale extraordinare a Consiliului, în sensul art.193.3 din Constituţie
.

Art.20 – Tragerea la sorţi

În canton, tragerea la sorţi are loc pe baza ordinului guvernului cantonal, iar la nivelul Confederaţiei pe baza ordinului Consiliului Federal.

Art.20.a – Abrogat

Capitolul 2 – Alegerea conform sistemului proporţional

Secţiunea 1 - Candidaturile 
Art.21 – Data limită de depunere a listelor de candidaţi

1. Legea cantonală fixează o zi de luni, cuprinsă în perioada 1 august - 30 septembrie din anul alegerilor, care constituie data limită de depunere a listelor de candidaţi; legea precizează şi autoritatea căreia trebuie să se prezintă listele.  

2. Listele de candidaţi trebuie să ajungă la autoritatea cantonală cel mai târziu la data limită de depunere a listelor.

3. Fără întârziere, cantoanele comunică Cancelariei Federale toate listele de candidaţi.
Art.22 – Numărul şi desemnarea candidaţilor

1. O listă de candidaţi nu poate conţine un număr de persoane eligibile superior numărului de deputaţi ce vor fi aleşi în arondisment şi nici un nume nu trebuie să figureze mai mult de două ori. Dacă o listă conţine un număr mai mare de nume,  ultimele nume sunt tăiate.

2. Listele de candidaţi trebuie să indice numele, prenumele, sexul, data naşterii, profesia, adresa şi locul de origine pentru fiecare candidat.

3. Orice persoană al cărei nume figurează pe o listă de candidaţi trebuie să confirme în scris acceptarea candidaturii. Dacă această confirmare lipseşte, numele persoanei în cauză este tăiat de pe lista de candidaţi.

Art.23 – Denumirea listei de candidaţi

Orice listă de candidaţi trebuie să aibă o denumire care să o distingă de alte liste. Grupurile care depun, în scopul alierii, liste de candidaţi a căror denumire principală cuprinde elemente identice desemnează una din liste ca listă-mamă.

Art.24 – Semnăturile

1. Orice listă de candidaţi trebuie să conţină semnăturile scrise ale unui număr minim de alegători având domiciliul politic în arondisment. Acest număr este de:

a. 100, în cantoanele care dispun de un număr de mandate cuprins între 2 şi 10;

b. 200, în cantoanele care dispun de un număr de mandate cuprins între 11 şi 20;

c. 400, în cantoanele care dispun de peste 20 de mandate.

2. Nici un alegător nu poate semna pe mai mult de o listă de candidaţi. După depunerea listei, alegătorii nu îşi pot retrage semnătura. 

3. Obligaţia menţionată la alin.1 nu se aplică unui partid politic:

a. care a fost înregistrat de Cancelaria Federală (art.76.a) la sfârşitul anului care precedă alegerile;
b. care nu depune mai mult de o listă în canton şi
c. care, în legislatura în curs, a avut un reprezentant în Consiliul Naţional în acelaşi arondisment sau care a obţinut cel puţin 3% din voturi la ultima reînnoire integrală a Consiliului Naţional.

4. Partidul care îndeplineşte condiţiile prevăzute la alin.3 are numai obligaţia de a depune semnăturile valabile ale tuturor candidaţilor, a preşedintelui şi a secretarului.

Art.25 – Mandatarul semnatarilor listei

1. Semnatarii listei de candidaţi desemnează un mandatar şi un supleant.
Dacă aceştia renunţă, persoana a cărei nume figurează la începutul listei de semnatari este considerată ca mandatar şi, persoana imediat următoare, ca supleant.
2. Mandatarul sau, în cazul imposibilităţii acestuia, supleantul are dreptul şi obligaţia de a furniza, în numele semnatarilor listei şi de o manieră care îi obligă juridic, orice indicaţii care să permită eliminarea dificultăţilor ce s-ar putea produce. 

Art.26 – Consultarea listelor de candidaţi

Listele de candidaţi şi numele semnatarilor pot fi consultate de alegătorii din arondisment la sediul autorităţii competente. 
Art.27 – Candidaturile multiple

1. Dacă numele unui candidat figurează pe mai mult de o listă în acelaşi arondisment, cantonul îl taie imediat de pe toate listele.
2. Cancelaria Federală taie imediat de pe listele de candidaţi ale unui canton orice nume care figurează deja pe o listă electorală sau pe lista de candidaţi a unui alt canton.

3. Cancelaria Federală comunică imediat cantoanelor în cauză numele pe care le-a tăiat.

Art.28 – Abrogat.

Art.29 – Definitivarea  listelor; candidaturile de înlocuire

1. Cantonul examinează listele de candidaţi şi acordă mandatarului semnatarilor un termen în care acesta poate elimina erorile care afectează lista, poate modifica denumirea listei dacă aceasta provoacă confuzie şi poate înlocui candidaţii ale căror nume au fost tăiate din oficiu.

2. Cetăţenii propuşi pentru înlocuire trebuie să confirme în scris acceptarea candidaturii. În cazul în care această declaraţie lipseşte, noul candidat figurează deja pe o altă listă sau nu este eligibil, numele său este tăiat de pe propunerea de înlocuire. În absenţa unei indicaţii contrare a mandatarului semnatarilor listei, candidaturile de înlocuire se adaugă la sfârşitul listei.

3. Dacă o eroare nu a fost eliminată în termenul acordat, lista este declarată nulă. Dacă eroarea nu afectează decât o candidatură, numai numele acestui candidat este tăiat.

4. Începând cu a doua zi de luni care urmează datei-limită de depunere a listelor de candidaţi, listele de candidaţi nu mai pot fi modificate. Legea cantonală poate reduce la o săptămână termenul acordat pentru definitivarea listelor.

Art.30 – Listele electorale

1. Listele definitivate de candidaţi constituie liste electorale.

2. Fiecare listă are un număr de ordine.

Art.31 – Alianţele

1. Două sau mai multe liste se pot alia printr-o declaraţie concordantă a semnatarilor sau mandatarilor, cel târziu la expirarea termenului acordat pentru definitivarea listelor (art.29.4). Între listele aliate, este autorizată numai sub-alierea.

1-bis. Sunt valabile numai sub-alierile între listele cu aceeaşi denumire care se diferenţiază numai printr-o adăugire destinată stabilirii unei distincţii în ce priveşte sexul, aripa de apartenenţă la un grup, regiunea sau vârsta candidaţilor.

2. Alianţa şi sub-alianţa trebuie să fie indicate pe buletinele electorale cu date tipărite.
3. Declaraţiile de alianţă şi sub-alianţă sunt irevocabile.

Art.32 – Publicarea listelor electorale

1. Cât mai curând posibil, în gazeta oficială a cantonului, cantonul publică listele electorale cu denumirea şi numărul de ordine ale acestora, precum şi menţiunea alianţei şi sub-alianţei.

2. Cancelaria Federală publică listele electorale în formă electronică indicând numele, prenumele, anul naşterii, profesia, locul de origine şi domiciliul candidaţilor.

Art.33 – Stabilirea şi trimiterea buletinelor electorale

1. Pentru toate listele, cantoanele stabilesc buletine electorale conţinând denumirea listei (şi, dacă este cazul, alianţa şi sub-alianţa), numărul de ordine şi informaţii referitoare la candidat (cel puţin numele de familie, prenumele şi domiciliul), precum şi buletine electorale care nu conţin aceste informaţii (n.a. buletine neimprimate).
1-bis. Cantoanele care înlocuiesc buletinele electorale cu buletine pentru votul electronic trimit suplimentar alegătorilor un document în care figurează informaţii referitoare la toţi candidaţii, la denumirea listelor, precum şi la alianţe şi sub-alianţe.
2. Cu cel târziu 10 zile înainte de data alegerilor, cantoanele trimit alegătorilor o serie completă a tuturor buletinelor electorale.

3. Contra cost, semnatarii pot obţine, de la cancelariile statului din cantoane, buletine imprimate suplimentare.

Secţiunea 2 – Scrutinul şi stabilirea rezultatelor
Art.34 – Notiţa explicativă

Înainte de orice reînnoire integrală a Consiliului Naţional, Cancelaria Federală stabileşte o notiţă explicativă scurtă, care este trimisă, împreună cu buletinele electorale (art.33, al.2) alegătorilor din cantoanele în care au loc alegerile conform sistemului proporţional.

Art.35 – Modul de completare a buletinului

1. Persoana care utilizează un buletin electoral care nu conţine numele candidaţilor (neimprimat)  poate scrie numele candidaţilor eligibili, precum şi denumirea unei liste sau numărul de ordine al acesteia.

2. Persoana care utilizează un buletin electoral imprimat poate tăia numele candidaţilor; persoana poate scrie numele de candidaţi care figurează pe alte liste (panaşaj). Alegătorul poate tăia numărul de ordine imprimat sau denumirea listei şi mai mult, le poate înlocui cu un alt număr de ordine sau o altă denumire.
3. Pe un buletin, alegătorul poate înscrie numele aceluiaşi candidat de două ori (cumulare).

Art.36 – Voturile acordate persoanelor decedate

Voturile primite pentru candidaţii decedaţi în perioada cuprinsă între data definitivării listei (art.29.4)  şi data alegerii sunt numărate ca voturi nominative.

Art.37 – Voturi complementare

1. Dacă un buletin conţine un număr de candidaţi inferior numărului de deputaţi ce trebuie aleşi în arondisment, liniile în alb sunt considerate ca voturi complementare atribuite listei a cărei denumire sau număr de ordine este indicat pe buletin. Dacă buletinul nu conţine nici o denumire, nici un număr de ordine sau conţine mai multe denumiri sau numere decât cele depuse, liniile în alb nu sunt numărate (voturi albe).

2. Dacă într-un canton sunt depuse mai multe liste regionale cu aceeaşi denumire, voturile complementare figurând pe un buletin care nu poartă denumirea regiunii sunt atribuite listei regiunii în care a fost depus buletinul.
2-bis. În alte cazuri de aplicare a art.31.1-bis, voturile complementare sunt atribuite listei a cărei desemnare este menţionată pe buletin. Voturile complementare provenite din buletinele electorale a căror denumire este insuficientă sunt atribuite listei pe care grupul a desemnat-o ca listă-mamă.

3. Numele care nu figurează pe nici o listă a arondismentului sunt tăiate.

4. Dacă denumirea listei nu este concordantă cu numărul de ordine atribuit, este valabilă numai denumirea.

Art.38 -  Buletinele electorale şi voturile nominative nule

1. Buletinele electorale sunt nule:

a. dacă nu conţin nici un nume al candidaţilor prezentaţi în arondismentul electoral;

b. dacă nu sunt oficiale;

c. dacă sunt completate sau modificate în alt mod decât de mână;
d. în cazul în care conţin remarci care aduc atingere onoarei sau sunt marcate cu semne.

2. Dacă numele unui candidat figurează de mai mult de două ori pe un buletin, repetiţiile suplimentare sunt tăiate.

3. Dacă un buletin electoral conţine mai multe nume decât mandatele alocate, ultimele nume sunt tăiate.

4. Cauzele de nulitate şi de anulare care decurg din procedura cantonală (plicul electoral, timbrul de control etc.) sunt aplicabile.

5. Cantonul care experimentează votul electronic stabileşte, prin lege cantonală, condiţiile de validitate şi motivele de invaliditate ale votului.

Art.39 – Recapitularea rezultatelor

După încheierea votului, cantoanele stabilesc, conform proceselor-verbale ale birourilor electorale:

a. numărul alegătorilor înscrişi şi al votanţilor;

b. numărul buletinelor valabile, nule şi albe;

c. numărul voturilor obţinute individual de candidaţii fiecărei liste (voturi nominative);

d. numărul voturilor complementare ale fiecărei liste (art.37);

e. totalul voturilor nominative şi al voturilor complementare obţinute de fiecare listă (voturile pentru partid);

f. pentru listele în alianţă, numărul total al voturilor obţinute de grupul de liste;

g. numărul voturilor albe.

Art.40 – Prima repartizare a mandatelor între liste

1. Numărul voturilor pentru partid valabil exprimate pentru toate listele este împărţit la numărul mandatelor care trebuie atribuite plus unu. Numărul întreg imediat superior coeficientului obţinut constituie cifra de repartizare.
2. Numărul mandatelor atribuite fiecărei liste este egal cu numărul care rezultă din împărţirea numărului total de voturi obţinute cu această cifră de repartizare. 

Art.41 – Următoarele repartizări

1. Mandatele rămase se atribuie în conformitate cu următoarea procedură:

a. se împarte numărul voturilor pentru partid obţinut de fiecare listă la numărul de mandate obţinute deja de listă plus unu;

b. primul din mandatele rămase se atribuie listei care obţine cel mai mare coeficient;
c. dacă mai multe liste obţin acest cel mai mare coeficient, primul din mandatele rămase revine listei care a obţinut cel mai mare rest după împărţirea prevăzută la art.40.2;

d. dacă mai multe liste au obţinut acest cel mai mare rest, primul din mandatele rămase revine listei care a obţinut cel mai mare număr de voturi pentru partid;

e. dacă mai multe liste au obţinut acest cel mai mare număr pentru partid, primul dintre mandatele rămase revine listei al cărei candidat putând pretinde un mandat a obţinut cel mai mare număr de voturi;

f. dacă, în sfârşit, mai mulţi candidaţi se află în această situaţie, se decide prin tragere la sorţi.

2. Operaţia se repetă până când se atribuie toate mandatele.

Art.42 – Repartizarea mandatelor între listele aliate

1. Pentru repartizarea mandatelor, fiecare grup de liste aliate este considerat mai întâi ca listă unică.

2. Mandatele sunt apoi repartizate, conform prevederilor art.40 şi 41, între listele care formează grupul. Art.37, al.2 şi 2-bis este aplicabil.
Art.43 – Stabilirea aleşilor şi a supleanţilor

1. Sunt aleşi, până la concurenţa numărului de mandate atribuite fiecărei liste, candidaţii care au obţinut cel mai mare număr de voturi.

2. Candidaţii care nu au fost aleşi sunt consideraţi, în ordinea voturilor obţinute, supleanţi.

3. În caz de egalitate de voturi, ordinea se stabileşte prin tragere la sorţi.

Art.44 – Mandate în excedent

Dacă unei sau mai multor liste li se atribuie mai multe mandate decât numele conţinute în aceste liste, pentru excedentul de mandate atribuite se desfăşoară o alegere complementară conform art.56.

Art.45 – Alegerea tacită

1. Dacă numărul candidaţilor de pe toate listele reunite nu depăşeşte numărul mandatelor de atribuit, toţi candidaţii sunt declaraţi aleşi de către guvernul cantonal.

2. Dacă numărul candidaţilor de pe toate listele reunite este inferior numărului de mandate de atribuit, în scopul atribuirii mandatelor vacante se desfăşoară alegeri complementare, conform art.56.3.

Art.46 – Alegerea fără depunerea de listă

1. Dacă nu s-a depus nici o listă electorală, alegătorii îşi pot da votul oricărei persoane eligibile. Sunt alese persoanele care au obţinut cel mai mare număr de voturi.

2. Dacă un buletin electoral conţine mai multe nume decât mandate de repartizat, ultimele nume sunt tăiate.

3. Pentru restul, prin analogie, au aplicabilitate dispoziţiile privind arondismentele care au de ales un singur deputat.

Capitolul 3 – Alegerea conform sistemului majoritar
Art.47 – Modul de procedură

1. În arondismentele electorale care au de ales un singur deputat, alegătorii îşi pot da votul oricărui cetăţean eligibil. Este aleasă persoana care a obţinut cel mai mare număr de voturi. În caz de egalitate de voturi, se decide prin tragere la sorţi.

2. Prin lege cantonală se poate prevedea alegerea tacită dacă autoritatea cantonală competentă a primit,  până în cea de-a 48-a zi (a 7-a zi de luni) care precedă alegerile, la prânz, numai o singură candidatură valabilă.

Art.48 – Buletinul electoral

Cu cel târziu 10 zile înainte de data fixată pentru alegeri, cantoanele trimit alegătorilor buletinul electoral.

Art.49 – Buletinele nule

1. Buletinele electorale sunt nule:

a. în cazul în care conţin numele mai multor persoane;

b. dacă nu sunt oficiale;

c. dacă sunt completate în alt mod decât de mână;

d. în cazul în care conţin remarci care aduc atingere onoarei sau sunt marcate cu semne.

2. Cauzele de nulitate şi de anulare care decurg din procedura cantonală (plic electoral, timbru de control etc.) sunt aplicabile.

3. Cantonul care experimentează votul electronic stabileşte prin lege cantonală proprie condiţiile de validitate şi motivele de invaliditate ale votului.

Art.50 – Cantonul care prevede posibilitatea alegerii tacite

1. Dacă legea cantonală prevede posibilitatea alegerii tacite, cantonul menţionează pe buletinul imprimat numele tuturor candidaţilor propuşi în termenul acordat.

2. Alegătorul bifează cu mână căsuţa corespunzătoare numelui candidatului pe care îl votează.

3. Sunt nule:

a. voturile pentru persoane ale căror nume nu figurează pe buletinul imprimat;

b. buletinele electorale pe care sunt bifate mai multe nume.
Art.51 – Alegerile de înlocuire

Pentru alegerile de înlocuire au aplicabilitate articolele 47-49.
Capitolul 4 – Publicarea rezultatelor şi verificarea puterilor 

Art.52 – Avizarea alegerii; publicarea rezultatelor alegerilor

1. După stabilirea rezultatelor, guvernul cantonal aduce la cunoştinţa candidaţilor aleşi, fără întârziere şi în scris, alegerea lor şi comunică numele acestora Consiliului Federal.

2. În termen de 8 zile de la data alegerilor, cantonul publică în gazeta oficială rezultatele obţinute de fiecare candidat şi, dacă este cazul, de fiecare listă; se menţionează căile de atac.

3. Rezultatele alegerilor pentru reînnoirea integrală, ale alegerilor complementare şi ale alegerilor de înlocuire sunt publicate în Gazeta Oficială Federală. De asemenea, acestea sunt publicate integral, în versiunea electronică a Gazetei Oficiale Federale.

4. La expirarea termenului de atac (art.77.2), cantonul trimite imediat procesul-verbal Cancelariei Federale. În termen de 10 zile de la expirarea termenului de recurs, cantonul transferă buletinele electorale în locul indicat de Cancelaria Federală.
(…)

Capitolul 5 – Modificări în cursul legislaturii

Art.54 – Demisia

Demisia unui membru al Consiliului Naţional trebuie comunicată în scris Preşedintelui Consiliului.

Art.55 – Înlocuirea

1. Dacă un membru al Consiliului Naţional părăseşte Consiliul înainte de expirarea mandatului, guvernul cantonal îl declară ales pe primul dintre supleanţii aceleiaşi liste.

2. Dacă un supleant nu poate sau nu doreşte să accepte mandatul, locul acestuia este luat de supleantul imediat următor. 
Art.56 – Alegerile complementare

1. Dacă un mandat nu poate fi ocupat prin înlocuire, 3/5 din semnatarii listei (art.24.1) sau, şi mai mult, conducerea partidului cantonal (art.24.3) care a depus lista pe care figura membrul Consiliului Naţional care a plecat poate prezenta o listă de candidaturi.

2. După definitivarea listei de candidaţi (art.22 şi 29), candidatul astfel propus este declarat ales, fără scrutin, de către guvernul cantonal, conform art.45.

3. Dacă nu se utilizează dreptul de prezentare, are loc un scrutin. Dacă sunt vacante mai multe mandate, au aplicabilitate dispoziţiile care reglementează alegerile conform sistemului reprezentării proporţionale; în caz contrar, alegerile se desfăşoară conform sistemului majoritar.

III. SISTEMUL ELECTORAL DIN CANTONUL TESSIN 

1. Alegerea Parlamentului cantonal

Parlamentul – denumit Marele Consiliu – este format din 90 de deputaţi.

Alegerea Marelui Consiliu se face în cadrul unei circumscripţii unice; cantonul Tessin repartizează mandatele între diferitele liste, pe baza rezultatelor electorale din întregul canton. Totuşi, în scopul asigurării unei reprezentări echitabile a diferitelor regiuni ale cantonului, partidele au posibilitatea – dar nu obligaţia – de a prezenta candidaţi în 10 circumscripţii subdivizate, care corespund unui district/ grup de cluburi. În acest caz, mandatele obţinute de partide la nivelul întregului canton sunt atribuite fiecărei circumscripţii, proporţional cu voturile obţinute de liste. În general, marile partide prezintă candidaţi în circumscripţii subdivizate, procedeul servind la atribuirea mandatelor în cadrul aceleiaşi liste. 
Procedura de repartizare a mandatelor: se stabileşte mai întâi coeficientul electoral, prin împărţirea numărului total de voturi la numărul mandatelor de atribuit, adică la 90; apoi, mandatele se atribuie în funcţie de rezultatul obţinut după împărţirea numărului de voturi al fiecărei liste cu coeficientul electoral. Dacă după această primă distribuire rămân mandate vacante, acestea sunt atribuite listelor cu cele mai puternice resturi; cantonul Tessin aplică deci în această privinţă sistemul celor mai puternice resturi.
Listele care nu au atins coeficientul electoral nu participă la atribuirea mandatelor; pentru alegerea Parlamentului, cantonul Tessin are un coeficient electoral de 1,1%. Alianţa de liste este permisă; în acest caz, în momentul repartizării mandatelor, listele sunt considerate ca o singură listă.

Alegătorii exprimă un vot nominativ marcând cu un X numele unuia din candidaţii de pe lista pe care o aleg. Alegătorii dispun de maximum 20 de voturi preferenţiale şi au, de asemenea, dreptul de a vota pentru candidaţi ai altor partide. Alegătorii nu pot şterge numele candidaţilor înscrişi pe lista electorală. 
2. Alegerea Guvernului cantonal

Guvernul – denumit Consiliul de Stat – este format din 5 membri. Alegerea membrilor Guvernului are la bază sistemul proporţional; teritoriul cantonului se constituie ca şi circumscripţie electorală unică. 
Procedura de atribuire a mandatelor: coeficientul electoral se determină prin împărţirea numărului total de voturi la numărul mandatelor plus unu (6); apoi, mandatele de atribuie în funcţie de cifra obţinută de fiecare partid prin împărţirea numărului de voturi/partid cu acest coeficient. Dacă rămân mandate neatribuite, se împarte numărul de voturi ale fiecărei liste cu numărul de mandate pe care aceasta le-a obţinut deja, plus unu; primul mandat se atribuie listei cu cel mai mare coeficient şi tot aşa, până la repartizarea tuturor mandatelor vacante. Este deci aplicat sistemul proporţional cu atribuirea de mandate rămase celei mai puternice medii. Pentru alegerea membrilor Guvernului, legea nu prevede un prag minim. Alianţa/asocierea de liste este permisă.
Alegătorii dispun de maximum 3 voturi preferenţiale şi au, de asemenea, dreptul de a vota pentru candidaţi ai altor partide. Alegătorii nu pot şterge numele candidaţilor înscrişi pe liste. 
3. Alegerea celor 2 reprezentanţi pentru Consiliul Statelor

Cantonul Tessin desemnează 2 deputaţi pentru Consiliul Statelor; aceştia sunt aleşi conform sistemului majoritar, într-o singură circumscripţie (circumscripţie plurinominală).
Primul tur are la bază sistemul majorităţii absolute. În cazul în care nu se obţine majoritatea absolută, are loc un al doilea tur de scrutin, după 3 săptămâni de la desfăşurarea primului tur. În cel de-al doilea tur operează sistemul majorităţii relative. Participă la cel de-al doilea tur numai candidaţii din primul tur care au obţinut un număr de voturi superior procentului de 5% din numărul total al voturilor valabil exprimate. 
Alegătorul îşi poate exprima votul în favoarea a 1-2 doi candidaţi; au aplicabilitate panaşajul şi posibilitatea ştergerii numelor candidaţilor de pe listă. 

4. Alegerea autorităţilor comunale

Legislativele şi executivele comunelor se aleg de către cetăţeni, conform sistemului proporţional. Numărul membrilor legislativelor comunale variază între 15 şi 60, în timp ce executivele comunale sunt formate din 3,5 sau 7 membri.

Pentru alegerea autorităţilor comunale, au valabilitate regulile aplicabile alegerii parlamentului cantonal. 
Ca şi în cadrul alegerilor pentru Marele Consiliu, listele care nu obţin coeficientul electoral nu participă la repartizarea mandatelor în organele comunale. Acest principiu are o mare importanţă practică mai ales pentru alegerea executivelor comunale, întrucât exclude de la repartizarea mandatelor chiar partide care au obţinut un număr de voturi destul de mare. Coeficientul electoral este de 33,3% pentru executivele comunale care numără 3 membri, de 20% pentru cele formate din 5 membri şi de 14,3% pentru cele formate din 7 membri. Obstacolul coeficientului poate fi totuşi depăşit prin folosirea alianţei de liste.

Alegătorul dispune de maximum 10 voturi preferenţiale pentru legislativele comunale care au până la 30 de membri şi de maximum 15 voturi preferenţiale pentru cele care numără mai mult de 30 de membri. Voturile preferenţiale sunt de maximum 2 pentru executivele comunale formate din 3 membri, 3 pentru cele formate din 5 membri şi 4 pentru cele formate din 7 membri.

Alegerea primarului are la bază sistemul majorităţii absolute în primul tur şi sistemul majorităţii relative în cel de-al doilea tur.
� http://www.admin.ch/ch/f/rs/1/101.fr.pdf


� http://www.admin.ch/ch/f/rs/c161_1.html


� http://www.admin.ch/ch/f/rs/1/161.11.fr.pdf


� http://www.bakom.admin.ch/dokumentation/gesetzgebung/00512/01031/index.html?lang=fr


� “Titlul 6 – Revizuirea Constituţiei


(…)


Art.193


(…)


3. Dacă poporul acceptă principiul unei revizuiri totale, cele 2 Consilii se reînnoiesc. (…)”


� Art.3 din Legea federală privind drepturile politice defineşte conţinutul domiciliului politic:


“1. Votul se exercită la domiciliul politic, respectiv comuna în care alegătorul locuieşte şi unde s-a anunţat autorităţii locale. Persoanele fără reşedinţă fixă votează în comuna de origine.


2. Persoana care depune într-o comună alte documente (certificate de naţionalitate, documente provizorii etc.) decât actul de origine dobândeşte domiciliu politic numai dacă dovedeşte că nu este înscris în registrul alegătorilor din locul la care a fost depus actul de origine.”


� “Titlul 6 – Revizuirea Constituţiei


(…)


Art.193


(…)


3. Dacă poporul acceptă principiul unei revizuiri totale, cele 2 Consilii se reînnoiesc. (…)”


� Commission Européenne pour la Democratie par le Droit, Systeme electoral du Canton du Tessin (Suisse), CDL (2000)85


http://www.venice.coe.int/docs/2000/CDL(2000)085-f.asp

